

**MINISTARSTVO REGIONALNOGA RAZVOJA I FONDOVA EUROPSKE UNIJE**

Miramarska cesta 22, 10000 Zagreb

objavljuje

 **J A V N I P O Z I V**

**za sudjelovanje u projektu**

**„AKADEMIJA REGIONALNOGA RAZVOJA I FONDOVA EU“**

Ministarstvo regionalnoga razvoja i fondova Europske unije u ulozi koordinacijskog tijela za informativno-obrazovne aktivnosti o EU fondovima poziva zainteresirane neformalne grupe studenata i studentske udruge da se prijave za sudjelovanje u projektu „Akademija regionalnoga razvoja i fondova EU“.

**1. CILJ PROJEKTA**

Projekt „Akademija regionalnoga razvoja i fondova EU“ (u daljnjem tekstu: Akademija) obuhvaća suradnju između Ministarstva regionalnoga razvoja i fondova Europske unije (u daljnjem tekstu: MRRFEU), tijela u sustavu upravljanja i kontrole europskih strukturnih i investicijskih fondova u Republici Hrvatskoj te regionalnih koordinatora (regionalnih razvojnih agencija) sa neformalnim grupama studenata i studentskim udrugama.

Cilj projekta je podizanje svijesti i znanja o fondovima EU, odnosno informiranje studentske populacije o različitim mogućnostima korištenja fondova EU, sustavu upravljanja i kontrole korištenja fondova te pripremi i provedbi projekata.

Studenti koji će sudjelovati u provedbi projekta imat će priliku dobiti nova i proširiti postojeća znanja o EU fondovima, kohezijskoj politici, financijskim perspektivama, pripremi i provedbi EU projekata te mogućnostima za mlade koji se financiraju EU sredstvima.

**2. OPIS PROJEKTA**

Projekt je zamišljen kao interaktivna suradnja između MRRFEU i neformalnih grupa studenata odnosno studentskih udruga kroz provedbu različitih aktivnosti te organizaciju predavanja i radionica putem kojih će sudionici u projektu upoznati sustav EU fondova te dobiti priliku pripremiti konkretne projektne prijedloge za financiranje EU sredstvima. Uz navedeno, sudionici će moći sudjelovati u pripremi i provedbi različitih informativnih događaja u organizaciji MRRFEU, raditi na pripremi promotivnih materijala o EU fondovima i kreiranju sadržaja za središnji internetski portal o EU fondovima i društvene mreže, upoznati se s projektima na lokalnoj i regionalnoj razini, kao i sa radom regionalnih razvojnih agencija te surađivati s drugim sudionicima u projektu.

Osim informativno-obrazovne svrhe projekt ima i natjecateljski karakter, a najaktivniji i najuspješniji sudionici bit će posebno nagrađeni na kraju provedbe projekta.

Sve odabrane neformalne grupe studenata i studentske udruge imat će mogućnost izravnog kontakta s pojedinim državnim službenicima MRRFEU tijekom raznih događanja, a izravna komunikacija s predstavnicima MRRFEU odvijat će se posredstvom voditelja projekta i njegove/njezine zamjene, izabranog od svake neformalne grupe studenata odnosno studentske udruge, a koristit će se i drugi suvremeni oblici grupne komunikacije.

**3. TRAJANJE PROJEKTA**

Projekt će se provoditi u razdoblju od 1. ožujka do 31. prosinca 2018. godine. Očekivana dinamika provedbe je jedna do dvije aktivnosti mjesečno tijekom čitavog trajanja projekta i uz sudjelovanje svih neformalnih grupa studenata i studentskih udruge koje će biti izabrane putem Javnog poziva.

**4. PRIHVATLJIVOST KANDIDATA ZA SUDJELOVANJE U PROJEKTU**

Za sudjelovanje u Projektu Akademija prihvatljive su neformalne grupe studenata i studentske udruge upisane u evidenciju studentskih organizacija pri pojedinom visokom učilištu rješenjem čelnika visokog učilišta.

Neformalne grupe studenata odnosno studentske udruge koja se prijavljuje za sudjelovanje u Projektu Akademija moraju imati najmanje šest članova koji će aktivno sudjelovanje u radu Akademije.

Za sudjelovanje u Projektu Akademija nisu prihvatljivi oni članovi neformalnih grupa studenata i studentskih udruga koji su prethodno već sudjelovali u projektu Akademije.

**5. KRITERIJI ZA ODABIR I VREDNOVANJE KANDIDATA KOJI ĆE SUDJELOVATI U PROJEKTU**

Kandidati koji se prijavljuju za sudjelovanje u Projektu Akademije trebaju dostaviti:

* dokaz o upisu u evidenciju studentskih organizacija pri pojedinom visokom učilištu rješenjem čelnika visokog učilišta kojim se potvrđuje da udruga udovoljava uvjetima iz članka 1. stavka 2. Zakona o studentskom zboru i drugim studentskim organizacijama (Narodne novine broj 71/07) (ukoliko se radi o studentskoj udruzi)
* životopis svakog člana neformalne grupe studenata odnosno studentske udruge koji će sudjelovati u Projektu (posebno naznačiti iskustvo u EU projektima ukoliko ga ima)
* grupno motivacijsko pismo (minimalno dvije, a maksimalno tri kartice teksta) iz kojeg će biti jasno vidljiva motivacija neformalne grupe studenata odnosno studentske udruge za sudjelovanje u Projektu Akademije
* kratki video film u trajanju od najmanje dvije, a najviše tri minute kojim će se neformalna grupa studenata odnosno studentska udruga predstaviti;
* popunjen Prijavni obrazac za iskazivanje interesa

Prijave kandidata vrednovat će se temeljem dostavljenih motivacijskih pisama i prateće dokumentacije.

Prednost pri odabiru imat će neformalne grupe studenata i studentske udruge koje broje više članova (više od šest).

**6. DODATNE NAPOMENE**

Eventualne troškove putovanja u sklopu provedbe aktivnosti Projekta Akademije sudionici snose samostalno.

Promjene među članovima odabranih neformalnih grupa studenata i studentskih udruga koji su prijavljeni za aktivno sudjelovanje u Akademiji obavezno je javiti odmah po nastanku promjene, na adresu elektroničke pošte edukacije@mrrfeu.hr.

**6. DOSTAVA PRIJAVA KANDIDATA**

Zainteresirani kandidati popunjene Prijavne obrasce za iskazivanje interesa i popratnu dokumentaciju trebaju dostaviti zaključno sa **23. veljače 2018. godine** u elektroničkom obliku na adresu: edukacije@mrrfeu.hr ili poštom na adresu:

**Ministarstvo regionalnoga razvoja i fondova Europske unije**

**Sektor za komunikaciju i jačanje kapaciteta u području EU fondova**

**Miramarska cesta 22**

**10 000 Zagreb**

Prijave koje nisu dostavljene na Prijavnom obrascu te nepotpune i nepravodobne prijave, neće biti uzete u razmatranje.

O rezultatima Javnog poziva MRRFEU će obavijestiti kandidate odmah po završetku postupka ocjenjivanja.